
ACORD COMPLEMENTARI ENTRE EL GOVERN DE LA GENERALITAT I ELS COMUNS PER A L’APROVACIÓ DELS PRESSUPOSTOS DE LA GENERALITAT DE CATALUNYA PER AL 2026 
Barcelona, 21 de maig de 2026
HABITATGE 
· Destinar 2.500 milions d’euros a polítiques d’habitatge en aquesta legislatura: 1.500 milions d’euros en recursos propis i 1.000 milions d’euros de l’Institut Català de Finances (ICF). 
· Crear la Direcció General de Disciplina en Habitatge.
· Mantenir la doble convocatòria del Pla de Barris (40 barris i 400 milions d’euros anuals) els anys 2027 i el 2028. 
· Treballar conjuntament una proposició de llei per incrementar amb la màxima urgència el parc d'habitatge protegit i per lluitar contra l'especulació, garantint la destinació dels nous habitatges lliures a residència habitual i permanent, i incorporant els següents elements: 
1) Reconversió d'oficines en HPO (reserva dels baixos o locals per a equipaments públics).
2) Reconversió de locals comercials en HPO.
3) Remuntes en equipaments públics per a construir HPO.
4) Increment de la densitat a nous desenvolupaments, on tot el creixement s'hauria de destinar a HPO. Tots aquests habitatges serien HPO de qualificació permanent.

POBRESA ENERGÈTICA

· El Govern català es compromet a impulsar el Fons d’Atenció Solidària abans de l’estiu del 2026. Aquest fons ha de servir per rescatar les famílies en situació de pobresa energètica i per donar resposta a la finalització del conveni amb les empreses elèctriques que servirà per condonar el deute acumulat de les famílies en situació de vulnerabilitat. Aquest conveni va finalitzar el 31 de desembre de 2025. Aquest Fons comptaria amb el finançament de les empreses elèctriques i la Generalitat, amb un pressupost inicial de 3 milions d'euros per aquest 2026 i 10 milions d'euros per al 2027.
SALUT
· Elaborar un pla per incrementar el nombre de llevadores i per mantenir les que es formen a Catalunya, per assegurar la millora de l’atenció dels centres d'Atenció a la Salut Sexual i Reproductiva arreu de Catalunya, garantint també l'assistència ginecològica.
TERRITORI
· Encarregar un estudi per incorporar al Pla de Govern la transformació, en una segona fase, abans del 2030, del servei previst Sant Andreu – Aeroport (R Aeroport) cap a un recorregut ampliat que sigui operat per Ferrocarrils de la Generalitat de Catalunya. Analitzar, a aquest efecte, la definició d’una R4 Nord entre l’Aeroport i Terrassa o Manresa i la possibilitat d’una R4 Sud, operades per Ferrocarrils de la Generalitat, com a alternativa que permeti equilibrar els túnels de Plaça de Catalunya i de Passeig de Gràcia, i aprofitar així al màxim la capacitat que es guanyarà amb les actuacions en curs als principals colls d’ampolla de la xarxa, i maximitzar el benefici per al conjunt del sistema ferroviari. A tal efecte, crear un grup de treball per al seu seguiment amb la Plataforma de Defensa de transport públic i l’Associació d’usuaris de rodalies.
· Estudiar l’avançament de l’estudi de vialitat del tren-tram de Terres de l’Ebre per finalitzar el 2028.
INTERIOR  
· Crear, abans de finalitzar el primer semestre del 2027, la Comissària General de Prevenció i Denúncia de les Violències masclistes, reforçant i ampliant els Grups d'Atenció a la Víctima dels Mossos d´Esquadra, així com les unitats de investigació dels delictes vinculats amb les violències masclistes. 
INVERSIONS TERRITORIALS 
Alt Camp. Aiguamúrcia
Reobrir durant l’any 2027 el consultori mèdic del pla de Manlleu amb una atenció mínima d’un dia a la setmana, recuperant el servei existent fins l’any 2018 i garantint l’atenció sanitària de proximitat a la població.
Baix Ebre. Tortosa
Incorporar 300.000 euros per a la reforma de l’aparcament i la plaça Alfons XII.
Baix Llobregat. Pallejà
Construir una coberta a la pista poliesportiva del CEIP Àngel Guimerà, amb una inversió estimada de 400.000 euros, per compensar la manca de gimnàs del centre.
Barcelonès. Santa Coloma de Gramenet
Cercar un nou espai per a ubicar el Centre de Salut Mental de Santa Coloma de Gramenet, de manera acordada amb l’Ajuntament i les entitats veïnals.
Garraf. Vilanova i la Geltrú 
Impulsar, conjuntament amb l'Ajuntament de Vilanova i la Geltrú, els estudis per analitzar la desclassificació parcial dels sectors Ortoll I i/o Ortoll II per preservar-la de la urbanització, estudiant resolucions de l'encaix i integració a la resta de la ciutat. A més cedir a l’Ajuntament de Vilanova i la Geltrú els sòls en els sectors Ortoll I i II en el cas que ja siguin de la SAREB. En cas contrari, estudiar la viabilitat econòmica de la seva adquisició per a la cessió posterior a l’Ajuntament.
Segrià. Rosselló 
Impulsar la construcció de la nova escola pública de Rosselló, que permeti posar fi a una situació de provisionalitat de més de dues dècades en barracons i adequar els espais educatius a una realitat de dues línies educatives.
Tarragonès. Tarragona 
Impulsar el procés de construcció de l’Institut Tarragona, avançant en la cessió definitiva dels terrenys municipals del carrer Josep Gramunt i Subiela i iniciant les fases de projecte i execució.
Terra Alta. Bot 
Impulsar l’execució del polígon industrial de Bot com a eina de desenvolupament econòmic i d’ocupació al municipi.
Vallès Occidental. Santa Perpètua de Mogoda 
Construcció d’una residència pública de gent gran ja compromesa per la Generalitat i pendent d'execució.
Vallès Occidental. Santa Perpètua de Mogoda
Creació d'un Centre de Diagnosi i Intervenció d'Atenció Precoç (CDIAP) en el municipi.
Vallès Occidental. Montcada i Reixac 
Garantir, amb caràcter immediat, la cobertura estable i a jornada completa de la plaça de facultativa titular i del personal administratiu del dispensari de Can Sant Joan, restituint el nivell d'atenció previ.
Vallès Oriental. La Llagosta
Executar durant l’actual legislatura les actuacions urgents de millora a les escoles Les Planes i la Sagrada Família per garantir unes condicions educatives adequades.

